ജില്ല ആശുപത്രി: പുതിയ തസ്തിക പരിഗണനയില് മന്ത്രി പെരിന്തല്മണ്ണ: ജില്ല ആശുപത്രിയാക്കി ഉയര്ത്തിയതല്ലാതെ കാര്യമായ പുരോഗതികളില്ലാതെ അവഗണന തുടരുന്ന പെരിന്തല്മണ്ണ ആശുപത്രിയുടെ ദയനീയാവസ്ഥ ശരിവെച്ച് ആരോഗ്യ മന്ത്രി വീണ ജോര്ജും. 2014ലാണ് ജില്ല ആശുപത്രിയാക്കിയത്. 177 കിടക്കകളാണ് കണക്കില്. നിലവില് 900 രോഗികള് ഒ.പിയില് എത്തുന്നുണ്ട്. കോവിഡിന് മുമ്ബ് 1800 പേര് ഒ.പിയിലെത്തിയിരുന്നു. താലൂക്ക് ആശുപത്രിയുടെ സ്റ്റാഫ് പാറ്റേണ് വെച്ച് പ്രവര്ത്തിക്കുന്ന ജില്ല ആശുപത്രിയില് പേരിനുപോലും ഒരു ജൂനിയര് കണ്സല്ട്ടന്റില്ലെന്നും മോര്ച്ചറി ഉള്ള ഇവിടെ പൊലീസ് സര്ജന് ഇല്ലെന്നും ആശുപത്രിയുടെ സ്ഥിതി മാറ്റിയെടുക്കണമെന്നും ആവശ്യപ്പെട്ട് നജീബ് കാന്തപുരം എം.എല്.എ കൊണ്ടുവന്ന സബ്മിഷന് മറുപടി നല്കുകയായിരുന്നു മന്ത്രി.മലപ്പുറം ജില്ലയില് 2017 ഏപ്രില് 24ലെ ഉത്തരവ് പ്രകാരം തിരൂര് ആശുപത്രിയാണ് സര്ക്കാറിെന്റ കണക്കിലുള്ള ജില്ല ആശുപത്രിയെന്ന് മന്ത്രി നിയമസഭയില് അറിയിച്ചു. പെരിന്തല്മണ്ണയില് വേണ്ടത്ര ജീവനക്കാരുടെ തസ്തിക സൃഷ്ടിക്കുകയെന്നത് സര്ക്കാറിെന്റ പരിഗണനയിലാണ്. 11.89 കോടി രൂപ കിഫ്ബി പദ്ധതിയിലും 1.24 കോടി ആര്ദ്രം പദ്ധതിയിലും മുന് സര്ക്കാര് അനുവദിച്ച് പുതിയ കെട്ടിടവും അനുബന്ധ സൗകര്യവും വിപുലപ്പെടുത്തുന്നുണ്ടെന്നും ഡയാലിസിസ് യൂനിറ്റ് പ്രവര്ത്തനം തുടങ്ങിയെന്നും മന്ത്രി പറഞ്ഞു. അതേസമയം, സ്ത്രീകളുടെയും കുട്ടികളുടെയും ആശുപത്രിയായി കെട്ടിടം നിര്മിച്ചതല്ലാതെ ഇതിലേക്ക് വേണ്ട തസ്തികകള് സൃഷ്ടിച്ചിട്ടില്ലെന്നും അതിനുള്ള നടപടി വേണമെന്നും നജീബ് കാന്തപുരം എം.എല്.എ ആവശ്യപ്പെട്ടെങ്കിലും കെട്ടിടം പണി പൂര്ത്തിയായി ഇതില് സ്ത്രീകളുടെയും കുട്ടികളുടെയും വിഭാഗം പ്രവര്ത്തിച്ചു തുടങ്ങിയിട്ടുണ്ടെന്ന് മന്ത്രി മറുപടി നല്കി.